### Resume

Efter endt høringsperiode skal Sundhedsaftalen 2024-2027 nu godkendes i de 22 syddanske kommuner og i regionsrådet. [adresse], der står for udarbejdelsen af aftalen, vil efter mødet den 11. december 2023 fremsende den endelige sundhedsaftale til Sundhedsstyrelsens godkendelse. Sundhedsaftalen 2024-2027 træder i kraft den 1. januar 2024.

### Sagsfremstilling

Baggrund:

Ifølge Sundhedslovens § 205 skal der mellem regionsrådet og kommunalbestyrelserne i regionen indgås en sundhedsaftale, som fastlægger visioner og målsætninger for samarbejdet på sundhedsområdet gældende for en fireårig periode.

Sundhedsaftalen udgør den formelle ramme for det tværsektorielle sundhedssamarbejde mellem region, kommuner og almen praksis. Formålet med aftalen er at bidrage til sammenhæng og koordinering af de forløb, der går på tværs af sektorer med henblik på at sikre borgeren en indsats af høj og ensartet kvalitet, uanset antallet af kontakter eller karakteren af den indsats, der er behov for.

[adresse] er det politiske organ på tværs af region og kommuner i [adresse], der blandt andet koordinerer udarbejdelsen af sundhedsaftalen. Udvalget har til opgave at udfærdige et udkast til Sundhedsaftalen og, efter høringsperiode og tilretning mv., sørge for den inden årets udgang fremsendes til Sundhedsstyrelsens godkendelse.

Indhold:

Sundhedsaftalen 2024-2027 er bygget op omkring de politiske visioner, målsætninger og grundprincipper, som Sundhedssamarbejdsudvalget har valgt at prioritere. Prioriteringen i denne sundhedsaftaleperiode tager sit udspring i de aktuelle udfordringer, vi står overfor, og med fokus på indsatser, som kan skabe mest værdi for borgeren.

[adresse] har en overordnet vision om at udvikle det samlede sundhedsvæsen og skabe mere lighed i sundhed for hele den syddanske befolkning. Derudover har udvalget for at nå dette peget på fire underliggende visioner:

- Vi samarbejder om børn og unges mentale trivsel

- Vi samarbejder om flere sunde leveår via sundhedsfremme og forebyggelse

- Vi samarbejder om at skabe sammenhæng

- Vi samarbejder om at skabe gode overgange

Sundhedsaftalen 2024-2027 bygger videre på et stærkt og udviklingsorienteret samarbejde mellem kommuner, region og almen praksis. Samtidig er de politiske visioner udfoldet i en række konkrete målsætninger, der kobler sig til de 8 nationale mål for sundhedsvæsenet. Sundhedsaftalen bidrager dermed til at realisere de nationalt fastlagte mål på området.

Forudgående proces og høring:

Sundhedsaftalen 2024-2027 er blevet til på baggrund af en længere inddragelsesproces af relevante aktører, hvor visioner og grundprincipper for den kommende sundhedsaftale har været drøftet; først på et opstartsmøde i september 2022 med deltagelse af bl.a. regionale og kommunale politikere samt senere også på møder i starten af 2023 i [adresse].

Der har efterfølgende i perioden fra den 9. maj 2023 til den 9. august 2023 været gennemført en høring, hvor der er kommet i alt 43 høringssvar. I forbindelse med høringsfasen afgav Sundheds- og Forebyggelsesudvalget den 4. august 2023 på vegne af Vejle Kommune et høringssvar til Sundhedsaftalen 2024-2027. Høringssvaret havde forinden været politisk behandlet i Voksenudvalget, Seniorudvalget, Arbejdsmarkedsudvalget, Børne- og Familieudvalget, samt i [adresse] og Forebyggelsesudvalget.

Det er forvaltningens vurdering, at [adresse] forslag til ændringer samlet set er indarbejdet i det endelige forslag til Sundhedsaftalen 2024-2027.

Sammen med indarbejdelse af øvrige høringssvar har dette blandt andet medført en tilretning, hvor børn og unge fremhæves som en målgruppe, der er særligt fokus på under visionsområdet omkring sundhedsfremme og forebyggelse.

Sundhedsaftalen 2024-2027 er udelukkende tænkt som en politisk aftale. Hvordan de politiske visioner og målsætningerne i sundhedsaftalen konkret skal indfries, herunder hvilken organisering, der skal understøtte det, beskrives sideløbende i det Administrative Tillæg. Dette er ikke sendt i høring, men kommunerne har været inddraget i udformningen heraf via [adresse].

Såvel den overordnede vision om at udvikle sundhedsvæsenet, så der skabes mere lighed i sundhed for hele den syddanske befolkning - som de underliggende visioner, ligger i god tråd med de indsatsområder og prioriteringer Vejle Kommune allerede har fokus på i det tværgående samarbejde.

Den videre proces:

[adresse] har på mødet den 30. august 2023 tilrettet forslaget til en ny sundhedsaftale, som er sendt til godkendelse i de 22 syddanske kommuner og i regionsrådet.

[adresse] godkender Sundhedsaftalen 2024-2027 endeligt på møde den 11. december 2023, hvorefter aftalen fremsendes til Sundhedsstyrelsen. Sundhedsaftalen 2024-2027 træder i kraft den 1. januar 2024.

### Klima og resiliensvurdering

Ingen bemærkninger.

### Sagens videre forløb

Sagen skal efterfølgende godkendes i Økonomiudvalget og Byrådet.

### Historik

Kultur & Sundhedsdirektøren indstiller, 6. november 2023, pkt. 85:

at udvalget anbefaler over for Byrådet at godkende Sundhedsaftalen 2024-2027

Beslutning fra Sundheds- og Forebyggelsesudvalget, 6. november 2023, pkt. 85:

Anbefales. Bobby Paulsen deltog ikke i sagens behandling.

Beslutning fra Økonomiudvalget, 13. november 2023, pkt. 235:

Anbefales.

Fraværende: Patrick Nilsson.

### Beslutning

Godkendt.

Fraværende:

Noah Hansen. I stedet mødte Mathias Madsen.

Patrick Nilsson. I stedet mødte Helen Thorsen.

Flemming Schultz.